কক্সবাজারে ইংরেজি শিক্ষকদের নিয়ে মার্কিন দূতাবাসের সম্মেলন

নিজস্ব প্রতিবেদক:
কক্সবাজার ইন্টারন্যাশনাল ইউনিভার্সিটিতে ইংরেজি শিক্ষকদের নিয়ে সম্মেলন করেছে ঢাকাস্থ মার্কিন দূতাবাস ও গ্লোবাল এইড ফর সাসটেইনেবল ডেভেলপমেন্ট (জিএএসডি)।

শনিবার (১১ জানুয়ারি) ইউনিভার্সিটির অডিটরিয়ামে ‘বহুভাষিক শ্রেণিকক্ষে ইংরেজি শিক্ষাদানের কৌশল উন্নয়ন’ শীর্ষক এই সম্মেলনে পার্বত্য চট্টগ্রাম অঞ্চল ও কক্সবাজারের রোহিঙ্গা হোস্ট কমিউনিটি থেকে প্রায় ৫০টি শিক্ষাপ্রতিষ্ঠানের ১৫০ জনেরও বেশি ইংরেজি শিক্ষক অংশগ্রহণ করেন।

ঢাকার মার্কিন দূতাবাসের অ্যাক্টিং পাবলিক অ্যাফেয়ার্স অফিসার স্কট হার্টম্যান প্রধান অতিথি হিসেবে অনুষ্ঠানে উপস্থিত ছিলেন।

এই সম্মেলনের লক্ষ্য শিক্ষকদের বহুভাষিক শ্রেণিকক্ষের অনন্য চ্যালেঞ্জ মোকাবিলায় উদ্ভাবনী কৌশল সম্পর্কে দক্ষ করে তোলা, যাতে অন্তর্ভুক্তিমূলক শিক্ষার প্রসার ও উন্নত শিক্ষাগত ফলাফল নিশ্চিত করা যায়।

জিএএসডির চেয়ারম্যান ড. মহিবুল্লাহর সভাপতিত্বে এই কর্মশালায় বিশেষ অতিথির বক্তব্য রাখেন, কক্সবাজার ইন্টারন্যাশনাল ইউনিভার্সিটির ভিসি (ভারপ্রাপ্ত) প্রফেসর ড. তৌহিদ হোসেন চৌধুরী ও ডিন প্রফেসর কাজী মোস্তাঈন বিল্লাহ।

কর্মশালায় কী-নোটস স্পিকার হিসেবে উপস্থিত ছিলেন ব্র্যাক বিশ্ববিদ্যালয়ের প্রফেসর ড. শায়লা সুলতানা।

প্ল্যানার স্পিকার ছিলেন বেল্টা বাংলাদেশের চেয়ারম্যান প্রফেসর ড. আহমদ বশির।

দিনব্যাপী কর্মশালায় অতিথিবৃন্দ বলেন, ইংরেজি শিক্ষার জন্য আমেরিকান এ্যাম্বাসির অর্থায়নে এত বড় কনফারেন্স দক্ষিণ পূর্বাঞ্চলে আর কখনো অনুষ্ঠিত হয়নি। এর মাধ্যমে শিক্ষকরা নিজেদের যোগ্যতাকে আরো সমৃদ্ধ করার সুযোগ পেলেন। জানার জগত বিস্তৃত হলো।

কর্মশালায় ল্যাংগুয়েজ লার্নিং বিষয় নিয়ে ১২টি প্রবন্ধ উপস্থাপন করা হয়।

এতে প্ল্যানারি ডিসকাশনে ছিলেন চট্টগ্রাম বিশ্ববিদ্যালয়ের শিক্ষক প্রফেসর ড. রোকন উদ্দিন।

দিনব্যাপী কর্মশালায় সমাপনী বক্তব্য রাখেন কক্সবাজার ইন্টারন্যাশনাল ইউনিভার্সিটির একাডেমিক এডভাইসের প্রফেসর সাদাত জামান খান।

কক্সবাজার ইন্টারন্যাশনাল ইউনিভার্সিটির সুন্দর পরিবেশে ইংরেজি শিক্ষার এই কর্মশালায় অংশগ্রহণ করতে পেরে শিক্ষকগণ সন্তুষ্টি প্রকাশ করেছেন। ভবিষ্যতে এমন কর্মসূচি অব্যাহত রাখার আহ্বান জানান তারা।