টেকনাফে র‌্যাবের অভিযানে বসত ঘরে মিলল ২০ হাজার ইয়াবা

আব্দুস সালাম, টেকনাফ ;

কক্সবাজারের টেকনাফ থানাধীন উলুবনিয়া এলাকায় র‌্যাব-১৫ এর অভিযানে ২০ হাজার পিস ইয়াবা ট্যাবলেট উদ্ধার করা হয়েছে। তবে অভিযানের সময় এক মাদক কারবারি পালিয়ে যাওয়ায় কাউকে আটক করা সম্ভব হয়নি।

র‌্যাব-১৫ এর সহকারী পুলিশ সুপার ও সহকারী পরিচালক (ল’ অ্যান্ড মিডিয়া) আ. ম. ফারুক গণমাধ্যমকে বিষয়টি নিশ্চিত করেছেন।

তিনি জানান, বুধবার (২২ জানুয়ারি) রাতে গোপন সংবাদের ভিত্তিতে টেকনাফ থানাধীন হোয়াইক্যং ইউনিয়নের উলুবনিয়া এলাকায় কিছু ব্যক্তি ইয়াবা কেনাবেচার জন্য অবস্থান করছে এমন তথ্য পাওয়া যায়। এ তথ্যের ভিত্তিতে র‌্যাব-১৫ এর সিপিসি-২ হোয়াইক্যং ক্যাম্পের একটি দল সেখানে বিশেষ মাদকবিরোধী অভিযান চালায়।

অভিযানের সময় র‌্যাবের উপস্থিতি টের পেয়ে মাদক কারবারি ইয়াবাগুলো ফেলে রেখে কৌশলে পালিয়ে যায়। পরবর্তীতে স্থানীয় সাক্ষীদের উপস্থিতিতে হোয়াইক্যং ইউনিয়নের ১ নম্বর ওয়ার্ডের উলুবনিয়া গ্রামের মনিরুল ইসলামের ছেলে আরিফুল ইসলাম (২২) এর বসত ঘর তল্লাশি করে সর্বমোট ২০ হাজার পিস ইয়াবা উদ্ধার করা হয়।

তিনি আরও জানান, পলাতক মাদক কারবারিকে আটক করার কার্যক্রম চলমান রয়েছে। উদ্ধারকৃত ইয়াবাসহ পলাতকের বিরুদ্ধে প্রয়োজনীয় আইনানুগ ব্যবস্থা গ্রহণের জন্য টেকনাফ মডেল থানায় হস্তান্তর করা হয়েছে।