টঙ্গী ইজতেমার ময়দানে হামলাকারী সাদ পন্থীদের কার্যক্রম নিষিদ্ধ ঘোষণার দাবিতে বিক্ষোভ

নিজস্ব প্রতিবেদক:
টঙ্গী ইজতেমার ময়দানে গভীর রাতে অতর্কিত হামলাকারী সাদ পন্থীদের যাবতীয় কার্যক্রম নিষিদ্ধ ঘোষণা ও হামলাকারীদের গ্রেফতারের দাবিতে কক্সবাজারে বিক্ষোভ মিছিল ও মহাসমাবেশ অনুষ্ঠিত হয়েছে।

মঙ্গলবার (৭ জানুয়ারি) সকালে কক্সবাজার হাশেমিয়া মাদ্রাসা মাঠে জমায়েত হন সর্বস্তরের ওলামা মশায়েখ ও তৌহিদী জনতা। সেখান থেকে শুরু হয় বিশাল বিক্ষোভ মিছিল।

সাদপন্থিদের বিরুদ্ধে নানা স্লোগান সম্মলিত ব্যানার-ফেস্টুনসহ বিক্ষুব্ধ তাবলীগের সাথীরা মিছিল সহকারে জেলা প্রশাসকের কার্যালয়ে সমবেত হয়।

সমাবেশ শেষে সাদপন্থিরা যেন ইজতেমার নামে কোন সহিংসতা করতে না পারে, সেজন্য জেলা প্রশাসক মুহাম্মদ সালাহউদ্দিন বরাবর স্মারকলিপি প্রদান করেন ক্ষুব্ধ আলেমগণ।

সম্প্রতি সাদপন্থিরা কক্সবাজারে যে জেলা ইজতেমা করতে চাচ্ছে তা হতে দেয়া যাবেনা বলে হুশিয়ারি দেন আলেম ওলামারা।

ভিক্ষোভ সমাবেশে আলেমদের পক্ষ থেকে মাওলানা আতাউল করিম শফি, মাওলানা মুহাম্মদ আলী, মাওলানা মোঃ হানিফ, মাওলানা শামসুল আলম, মাওলানা সরওয়ার আলম কুতুবী, মাওলানা আবুল মনজুর, হাফেজ আবু নাছের ওসমানী, মাওলানা আমিরুল ইসলাম প্রমুখ বক্তব্য রাখেন।

এছাড়া বিভিন্ন এলাকা থেকে কয়েকশো আলেম বিক্ষোভে অংশগ্রহণ করেন।

তারা কক্সবাজারের আইনশৃঙ্খলা পরিস্থিতির শান্ত রাখতে সাদপন্থীদের ইজতেমা আয়োজন নিষিদ্ধের আহবান জানান।