টেকনাফের পাহাড়ে বন্য বাচ্চা হাতির মৃত্যু

আব্দুস সালাম, টেকনাফ ;

কক্সবাজারের টেকনাফের পাহাড়ে একটি বন্য বাচ্চা হাতির মৃত্যু হয়েছে। মৃত হাতিটির বয়স আনুমানিক ৮-১০ বছর বলে ধারণা করা হচ্ছে।

শনিবার (১৮ জানুয়ারি) সকালে টেকনাফ হ্নীলা বিটের পাহাড়ি ছড়া থেকে হাতিটির মরদেহ উদ্ধার করা হয়। বিষয়টি নিশ্চিত করেছেন টেকনাফের সহকারী বন সংরক্ষণ কর্মকর্তা মো. মনিরুল ইসলাম।

সহকারী বন সংরক্ষণ কর্মকর্তা জানান, হাতির বাচ্চাটি পাহাড় থেকে পড়ে গিয়ে মারা গেছে বলে প্রাথমিকভাবে ধারণা করা হচ্ছে। মৃত হাতিটির সুরতহাল শেষে পাহাড়ে মাটি চাপা দেওয়া হয়েছে।

তিনি আরও জানান, ময়নাতদন্তের রিপোর্ট হাতে পাওয়ার পর হাতিটির মৃত্যুর সঠিক কারণ নিশ্চিত হওয়া যাবে।