দেশের সাধারণ মানুষ বিএনপির পাশে, তাই বিএনপি জনপ্রিয় ও শ্রেষ্ঠ দল: সাবেক এমপি কাজল

মোঃ ওসমান গনি (ইলি):

বিএনপি কেন্দ্রীয় নির্বাহী কমিটির মৎস্যজীবী বিষয়ক সম্পাদক ও সাবেক সংসদ সদস্য লুৎফর রহমান কাজল বলেছেন, বিএনপিকে ধ্বংস করতে যারা ষড়যন্ত্র করেছে, শেষ পর্যন্ত তারাই ধ্বংস হয়েছে। এরশাদ শাসনামলের নয় বছর ধরে বিএনপিকে দুর্বল করার চেষ্টা হয়েছে। বড় বড় নেতারা দল ছেড়ে জাতীয় পার্টিতে যোগ দিলেও শেষ পর্যন্ত জাতীয় পার্টিই ধ্বংস হয়েছে।

তিনি বলেন, অনুরূপভাবে, গত ১৫ বছর ধরে শেখ হাসিনা সরকার বিএনপিকে ধ্বংস করতে নানা ষড়যন্ত্র করেছে। হাজারো নেতাকর্মীকে হত্যা, গুম করা হয়েছে এবং দলীয় চেয়ারপারসন বেগম খালেদা জিয়াসহ লক্ষ লক্ষ নেতাকর্মীর বিরুদ্ধে হয়রানিমূলক মামলা দায়ের করা হয়েছে। কিন্তু দেশের সাধারণ মানুষ বিএনপির পাশে থাকায় সব ষড়যন্ত্র ব্যর্থ হয়েছে।

শুক্রবার (৩১ জানুয়ারি) বিকেলে ইসলামাবাদ ইউনিয়ন বিএনপির আয়োজিত বিশাল জনসভায় প্রধান অতিথির বক্তব্যে তিনি এসব কথা বলেন। সমাবেশে দুপুর থেকে বিভিন্ন ওয়ার্ড থেকে হাজারো নেতাকর্মী মিছিল নিয়ে যোগ দেন।

লুৎফর রহমান কাজল বলেন, ছাত্র-জনতার আন্দোলনে ফ্যাসিবাদের পতনের পরও বিএনপির বিরুদ্ধে ষড়যন্ত্র ও অপপ্রচার চলছে। কিন্তু অতীতের মতোই এসব ষড়যন্ত্র ব্যর্থ হবে। তিনি আরও বলেন, বিএনপির প্রতিষ্ঠাতা শহীদ রাষ্ট্রপতি জিয়াউর রহমান ছিলেন একজন সম্মুখ যোদ্ধা, জেড ফোর্সের অধিনায়ক এবং স্বাধীনতার ঘোষক।

তিনি আরও বলেন, শেখ মুজিবুর রহমান সকল দল বিলুপ্ত করে বাকশাল কায়েম করেছিলেন, আর শহীদ জিয়া আওয়ামী লীগসহ সকল রাজনৈতিক দলকে পুনর্গঠনের সুযোগ দিয়েছিলেন। বেগম খালেদা জিয়া স্বৈরাচার এরশাদ ও শেখ হাসিনার দুঃশাসনের বিরুদ্ধে লড়াই করেছেন, বছরের পর বছর কারাবরণ করেছেন, কিন্তু কখনো আপস করেননি।

বিএনপি নেতা বলেন, শেখ হাসিনার পরিবার যেখানে যায়, সেখানেই দুর্নীতি হয়। গত ১৫ বছর ধরে আওয়ামী লীগ ভোটাধিকার হরণ করে গণতন্ত্রকে ধ্বংস করেছে, লুটপাট ও নির্যাতন চালিয়েছে। বিএনপি জনগণের দল, সাধারণ মানুষের অধিকার রক্ষায় কাজ করে যাচ্ছে।

সমাবেশে প্রধান বক্তা ছিলেন উপজেলা বিএনপির সাধারণ সম্পাদক সেলিম মাহমুদ। সভাপতিত্ব করেন ইসলামাবাদ ইউনিয়ন বিএনপির আহ্বায়ক হুমায়ুন কবির সিকদার এবং সভা পরিচালনা করেন সদস্য সচিব জসিম উদ্দিন।

বিশেষ অতিথি ছিলেন জেলা বিএনপির সাবেক সাংগঠনিক সম্পাদক অধ্যাপক আবু তাহের, জেলা যুবদলের সাধারণ সম্পাদক জিসান উদ্দিন, ঈদগাঁও উপজেলা বিএনপির সিনিয়র সহসভাপতি ছানাউল্লাহ, সিনিয়র যুগ্ম সম্পাদক আলহাজ্ব আব্দুস সালাম, সাংগঠনিক সম্পাদক আলহাজ্ব আব্দুস শুকুর, সাবেক সাংগঠনিক সম্পাদক মোহাম্মদ আজমগীর প্রমুখ।

এছাড়া বক্তব্য দেন সাবেক চেয়ারম্যান ফরিদুল আলম, পোকখালী ইউনিয়ন বিএনপির সভাপতি আক্তার কামাল বাবুল, ইসলামপুর বিএনপির সভাপতি আব্দুল কাদের মাস্টার, নেতা মমতাজ আহমদ মেম্বারসহ অন্যান্য নেতৃবৃন্দ। সমাবেশে বিএনপির অঙ্গসংগঠনের নেতাকর্মীরাও উপস্থিত ছিলেন।